ป.ป.ส. ขยายผลจับผู้ต้องหาเครือข่ายยาเสพติด ยึดทรัพย์สินกว่า 70 ล้านบาท
นายวิชัย ไชยมงคล เลขาธิการ ป.ป.ส. เปิดเผยผลการจับกุมนายสมัดร์ชา อาร์กาเฮน สัญชาติไทย ผู้ต้องหาตามหมายจับศาลจังหวัดแม่สอด ในความผิดฐาน ฟอกเงิน โดยเข้าจับกุมได้ที่บ้านหลังหนึ่ง เขตสวนหลวง กรุงเทพมหานคร ซึ่งเป็นการขยายผลมาจากคดีไอซ์ 1.5 ตัน ที่ด่านตรวจห้วยระอุ อำเภอแม่สอด จังหวัดตาก ตั้งแต่ปี 2562 ของเครือข่ายนายฐปนันท์ หรือหนูเฉินธรรมรัตน์ธาดา ซึ่งผู้ต้องหาที่จับได้ครั้งนี้ มีความเชื่อมโยงในเส้นทางการเงินของเครือข่ายหนูเฉิน โดยคดีนี้ สามารถตรวจยึดทรัพย์สินเป็นเงินสด ประมาณ 23 ล้านบาท เงินสกุล ดอลลาร์ 10,000 ดอลลาร์ ทองคำแท่ง 18 กิโลกรัม มูลค่าประมาณ 33 ล้านบาท รถยนต์ 2 คัน และโฉนดที่ดิน 2 แปลง รวมมูลค่าทรัพย์สินทั้งหมด ประมาณ 70 ล้านบาท เลขาธิการ ป.ป.ส. กล่าวว่า จากนี้เจ้าหน้าที่จะรวบรวมพยานหลักฐานความเชื่อมโยงเกี่ยวกับยาเสพติด เพื่อแจ้งความดำเนินคดีในข้อหาสมคบกันกระทำความผิดเกี่ยวกับยาเสพติด พร้อมยึดอายัดทรัพย์ทั้งหมด และเชื่อว่า หากร่างประมวลกฎหมายยาเสพติดมีผลบังคับใช้ จะทำให้การปฏิบัติงานยาเสพติดมีประสิทธิภาพมากขึ้น